V y h l á s e n i e p r e d k l a d a t e ľ a

k návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov boli predložené viaceré zásadné pripomienky v rámci medzirezortného pripomienkového konania. V rámci rozporového konania k zásadným pripomienkam sa nepodarilo odstrániť rozpory v nasledujúcich oblastiach:

|  |  |  |  |  |
| --- | --- | --- | --- | --- |
| **Por. č.**  | **Subjekt** | **Pripomienka** | **Typ** | **Stanovisko Ministerstva financií SR** |
|  |  | **Zásadné pripomienky k čl. I.** |  |  |
| **1.** | **MK SR****SBA** | **Úprava limitácie paušálnych výdavkov**MK SR navrhuje nad rámec novely zákona daňové zvýhodnenie profesionálnych umelcov. Podstatou návrhu je aby sa na umelcov, ktorí spĺňajú podmienky pre zápis do evidencie profesionálnych umelcov podľa zákona o fonde umenia a sú k prvému dňu príslušného zdaňovacie obdobia zapísaní v evidencii profesionálnych umelcov, nevzťahoval limit výdavkov v sume 5040 eur ročne.SBA navrhuje upraviť limitáciu paušálnych výdavkov už v tejto novele zákona.  | **Z** | Navrhované úpravy v oblasti paušálnych výdavkov sú nad rámec novely zákona. Ministerstvo financií SR sa úpravami paušálnych výdavkov bude v súlade s Programovým vyhlásením vlády SR zaoberať v nasledujúcich obdobiach. **Rozpor trvá.** |
| **2.** | **RUZ SR****AZZZ SR****SBA** | **Zavedenie zdaňovania dividend**RUZ a SBA zásadne nesúhlasí so zavedením dane z dividend, nakoľko zavedenie zdaňovania zníži kvalitu a atraktivitu slovenského podnikateľského prostredia a nebude mať výrazný dopad na príjmovú stránku štátneho rozpočtu. Samotné zvýšenie sadzby o 1 % (z pôvodných 14 % zdravotného poistenia na 15 % daň na dividendy) síce nespôsobí výrazné zníženie príjmu u príjemcov dividend, avšak nezavedením maximálneho vymeriavacieho základu tak dôjde k výraznému dodatočnému zdaneniu zdrojov, ktoré už daňou z príjmu raz zdanené boli. Navrhujú zavedenie sumy určitého daňového stropu, po dosiahnutí ktorého sa už daň nebude ďalej zrážať (napr. vo výške súčasného maximálneho vymeriavacieho základu pre účely zdravotného poistenia) alebo znížiť navrhovanú sadzbu dane na 10 %, pričom táto alternatíva sa dá kombinovať as so zavedením daňového stropu pre tento druh príjmu.Zavedenie zdaňovania dividend zásadne naruší fungujúci princíp jednorazového zdanenia investícií a kapitálových príjmov, a to na úrovni ziskov právnických osôb a nie opakovanie aj v momente, keď sú prevádzané z úrovne právnických osôb na fyzické osoby.AZZZ SR zásadne nesúhlasí s návrhom na zdanenie dividend plynúcich fyzickým osobám z verejne obchodovateľných cenných papierov. Uvedený návrh je v rozpore s prijatou a vládou schválenou koncepciou rozvoja domáceho kapitálového trhu.  | **Z** | Aj napriek výhradám o zavedení dvojitého zdanenia, je zdaňovanie dividend uplatňované vo väčšine členských štátov EÚ. Ministerstvo financií SR zastáva názor, že Neprichádza k dvojitému zdaneniu toho istého príjmu u toho istého daňovníka a preto výhrada o dvojitom zdanení nie je odôvodnená. Navrhovaná sadzba dane 15 % je porovnateľná so sadzbou dane uplatňovanou na dividendy v ostatných členských štátoch EÚ, a zároveň je blízka doteraz uplatňovaným zdravotným odvodom na dividendy (14 %).Ministerstvo financií SR sa domnieva, že uvedené opatrenie nie je v rozpore so schválenou Koncepciou rozvoja kapitálového trhu, nakoľko podľa uvedenej Koncepcie rozvoja kapitálového trhu, časti 2.4 Dane, odvody a ďalšie náklady na obchodovanie predmetom oslobodenia od dane sú len príjmy z predaja (prevodu) cenných papierov registrovaných na Burze cenných papierov, avšak nie príjmy zo samotnej držby (dividendy).**Rozpor trvá.** |
| **3.** | **NBS** | **Zdaňovanie výnosov z dlhopisov a pokladničných poukážok NBS**NBS žiada vypustiť z jej predmetu dane výnosy z dlhopisov a pokladničných poukážok a výnosy z predaja dlhopisov a pokladničných poukážok v súčasnosti samo zdaňovaných daňou vyberanou zrážkou. | **Z** | Navrhovaná úprava je nad rámec novely zákona. Zdaňovanie úrokových výnosov z dlhopisov a príjmov z predaja dlhopisov u NBS bolo zavedené z dôvodu zamedzenia obchádzania daňovej povinnosti prostredníctvom krátkych predajov, t. j. predajov dlhopisov krátko pred ich splatnosťou.**Rozpor trvá.** |
| **4.** | **RÚZ SR** | **Zvýšenie odpočtu výdavkov na výskum a vývoj**RUZ navrhuje zvýšiť výšku odpočtu nákladov výskum a vývoj odpočítateľných zo základu dane na 100%, čím by sa pristúpilo k porovnateľnej úrovni uplatňovanej vo väčšine krajín EU. (napr. v ČR je tento model aplikovaný od roku 2005 (11 rokov) a v súčasnosti vo výške 100% a 110% z medziročného nárastu nákladov na výskum a vývoj). | **Z** | Navrhovaná úprava je nad rámec novely zákona. Programové vyhlásenie vlády SR obsahuje aj prehodnotenie výšky výdavkov na výskum a vývoj, avšak ustanovenie umožňujúce uplatnenie výdavkov na výskum a vývoj nadobudlo účinnosť len 1. 1. 2015, pričom v roku 2016 ešte všetky daňové subjekty nepodali daňové priznania, a preto nie je možné relevantne vyhodnotiť uplatňovanie tohto opatrenia v praxi.**Rozpor trvá.** |
| **5.** | **RÚZ****ZAP SR** | **Rozšírenie možnosti tvorby opravných položiek aj pre spotrebiteľské úvery poskytnuté spoločnosťami nepodliehajúcimi NBS**RÚZ navrhuje rozšírenie odpisu pohľadávky a tvorby opravnej položky pre spoločnosti s predmetom podnikania - financovanie obstarania majetku (lízingové spoločnosti). Ide o nepatričné opatrenie, nakoľko ide o paušálny záber aj na oblasti so štandardným spôsobom podnikania a s dopadom aj na seriózne podnikateľské subjekty. Bankám a poskytovateľom spotrebiteľských úverov tak vznikla neodôvodnená výhoda, nakoľko majú lepšie podmienky na podnikanie. Navrhovanou zmenou sa zároveň odstraňujú novovzniknuté paradoxy | **Z** | Navrhovaná úprava je nad rámec návrhu zákona. Zámerom úpravy Ministerstva financií SR od 1. 1. 2015 bolo umožniť tvorbu opravných položiek a odpis pohľadávok len z úverov spoločností, ktoré podliehajú dohľadu NBS.**Rozpor trvá.** |
| **6.** | **RUZ** | **Zmeny v odpisovaní priemyselných stavieb a skladov**RÚZ navrhuje* zavedenie novej odpisovej skupiny s dobou odpisovania 10 rokov
* doplnenie priemyselných stavieb a skladov do odpisovej skupiny 4 s dobou odpisovania 12 rokov

Návrh vychádza z predpokladu, že sa bude vzťahovať na budovy, ktoré budú zaradené do používania po účinnosti tejto novely zákona o dani z príjmu. V oboch prípadoch (alternatívach) možno oprávnene očakávať, že príde k: a) posilneniu úlohy súkromných stavebných investíciíb) diverzifikácii rizika absolútnej orientácie stavebných firiem na veľké infraštruktúrne projekty financované štátom c) zvýšeniu konkurencieschopnosti Slovenska pri získavaní zahraničných investícií, resp. k zlepšeniu podmienok domácich priemyselných investorov. | **Z** | Navrhovaná úprava je nad rámec návrhu zákona. Zmeny v odpisovej politike je možné analyzovať v budúcich rokoch.**Rozpor trvá.** |
|  **8.** | **RÚZ SR** | **Úprava definície primárnej úpravy základu dane**Podľa RÚZ nové úpravy v oblasti transferového oceňovania vo všeobecnosti zvyšujú administratívnu záťaž a zavádzajú komplikáciu na zistenie rozdielu pri kontrolovaných transakciách, t.j. skúmanie podmienok v zmluvách, či sa líšia od štandardných podmienok považujeme za nadbytočné, nakoľko pre určenie dane je rozhodujúca finančná čiastka. | **Z** | V boji proti daňovým podvodom a agresívnemu daňovému plánovaniu vidíme trend vo viacerých krajinách stanovovať výšku sankcie za obdobné porušenia v rozmedzí od 100 do 300 percent z dorubu. Toto ustanovenie má pôsobiť preventívne. Skúmanie podmienok v zmluvách je upravené s cieľom, aby daňovníci mohli určiť ceny aj nepriamo – skrz ziskové marže.**Rozpor trvá.** |
| **9.** | **RUZ** | **Umožnenie odvolania voči zamietnutej žiadosti o odsúhlasenie metódy ocenenia****RUZ** navrhuje aby mal daňovník možnosť podať odvolanie voči neuznanej žiadosti o odsúhlasenej metódy ocenenia, vzhľadom nato že daňovník zaplatí poplatok správcovi dane, t.j. daňovník by mal mať možnosť obhájiť svoj návrh v odvolacom konaní.  | **Z** | V prípade vydania rozhodnutia by boli daňovník a správca dane viazaní rozhodnutím aj pri nevyhovení žiadosti. Ak správca dane vydá oznámenie o nevyhovení žiadosti a daňovník nesúhlasí s názorom správcu dane môže stále aplikovať príslušnú metódu a výpočet marže.**Rozpor trvá.** |
| **10.** | **RÚZ****AZZZ SR****SBA** | **Poplatky za žiadosť o odsúhlasenie metódy ocenenia**RÚZ navrhuje v uvedenom ustanovení znížiť sumy úhrad z 10 000 eur na 1 000 eur a z 30 000 eur na 3 000 eur z dôvodu vysokej výšky poplatku. Správcovia daní majú kvalifikovaný aparát pre oblasť TP, takže posúdenie detailných údajov, ktoré spracuje a predloží správcovi dane daňovník nemôže mať hodnotu práce 10 000 resp. 30 000 EUR. AZZZ SR navrhuje ponechať teraz platnú výšku úhrad. Už pôvodná výška úhrad za záväzné stanoviská vo výške najmenej 4 000, 5 000 a 6 000 eur je neprimerane vysoká a jej ďalšie neodôvodnené zvyšovanie nemá opodstatnenie a oporu v žiadnom zákona.SBA zastáva názor, že poplatky by nemali byť vysoké aby nedemotivovali podávanie žiadosti. SBA žiada predkladateľa o vysvetlenie, z akého dôvodu sa významne zvyšuje poplatok na vydanie rozhodnutia o odsúhlasení použitia konkrétnej metódy ocenenia pri úprave základu dane závislých osôb, najmä vzhľadom na skutočnosť, že k augustu 2015 neevidovala finančná správa žiaden podnikateľský subjekt, ktorý by o vydanie tohto inštitútu požiadal. | **Z** | Od spoplatnenia žiadostí boli podané 3 unilaterálne APA, kde 2 boli za maximálny poplatok 30000 eur a jedna APA za 4000.Čiže v dvoch prípadoch by poplatok mal pozitívny vplyv na daňovníka o 20000 eur a v jednom negatívny o 6000 eur.Fixné nastavenie výšky poplatkov na 10000 eur pri unilaterálnej APA bude mať prevažne pozitívny dopad.Výška poplatku za APA reálne odráža priame a nepriame náklady finančnej správy.**Rozpor trvá.** |
| **11.** | **RÚZ****SBA****ZAP SR** | **Zmeny pri uplatňovaní výdavkov len po zaplatení**RUZ a SBA navrhujú vypustiť ustanovenie týkajúce sa uplatnenia nákladov do daňových výdavkov len po zaplatení. Posudzovanie bežných nákladov podľa uvedených zásad spôsobuje nadmernú administratívu, keďže ide o „jednorazové“ opatrenie a daňová uznateľnosť daného nákladu je len posunutá v čase, považujeme to za neúmerné zaťažovanie daňovníka, ktorý musí zaviesť monitorovacie systémy a rôzne kontroly na správne podanie daňového priznania, takisto jednou a tou istou vecou sa musí zaoberať v min. dvoch daňových priznaniach. | **Z** | Navrhovaná úprava je nad rámec návrhu zákona. Uvedená úprava bola zavedená s účinnosťou od 1. 1. 2015 z dôvodu konsolidácie verejných financií. Predmetné ustanovenia boli zavedené na hotovostnom princípe predovšetkým za účelom zabraňovania daňovým únikom.**Rozpor trvá.** |
| **12.** | **RÚZ** | **Znovuzavedenie úpravy základu dane týkajúcej sa príjmu prislúchajúceho k výdavku, ktorý nebol uznaný za daňový výdavok**RUZ opätovne navrhuje zavedenie úpravy, podľa ktorej sa do základu dane nezahŕňa príjem prislúchajúci k výdavku, ktorý nebol uznaný za daňový výdavok. Vrátiť do zákona základný princíp zdanenia – jeden predmet dane má byť zdanený iba raz - a eliminovať tak nespravodlivosť v tom zmysle, že ak si nejaký výdavok nemôžeme od základu dane odpočítať, potom výnosy súvisiace s takýmto nedaňovým výdavkom by nemali byť zdanené. Cieľom je eliminovať duplicitné zdanenie. | **Z** | Navrhovaná úprava je nad rámec návrhu zákona. Uvedené ustanovenie bolo zo zákona vypustené z dôvodu zneužívania daňovníkmi. Častokrát bolo používané aj na úpravu základu dane, ktoré sú v zákone upravené inými ustanoveniami.**Rozpor trvá.** |
| **13.** | **RÚZ****SBA** | **Znovuzavedenie uznateľnosti zmluvných sankcii do daňových výdavkov po ich zaplatení**RUZ navrhuje znovu umožniť daňovú uznateľnosť príslušenstva pohľadávok - paušálne náhrady nákladov spojených s uplatnením pohľadávok, zmluvné pokuty, poplatky z omeškania a úroky z omeškania u dlžníka. Touto zmenou dôjde jednak k eliminovaniu nespravodlivosti pri zdanení – teda, že ak je nejaká položka zdaniteľným príjmom u jedného daňovníka (veriteľa), tak má byť uznaným daňovým výdavkom u druhého daňovníka (dlžníka) pri splnení stanovených podmienok (v tomto prípade zaplatenie) a taktiež k odstráneniu nespravodlivosti v zdaňovaní z toho dôvodu, že v rámci podnikania vznikajú aj prípady, keď si obchodní partneri z rôznych dôvodov (objektívnych či subjektívnych) nevedia splniť svoje vzájomné záväzky a takéto prípady berie do úvahy aj Obchodný zákonník a poskytuje ich riešenia vo forme vopred dohodnutých zmluvných pokút resp. úrokov z omeškania platieb a pod.  | **Z** | Navrhovaná úprava je nad rámec návrhu zákona. Uvedená úprava bola zavedená od 1. 1. 2015 z dôvodu zlepšenia platobnej disciplíny v rámci dodávateľsko-odberateľských vzťahov.**Rozpor trvá.** |
| **14.** | **RUZ** | **zrušenie navrhovaného sankčného systému podľa § 18a**Dvojnásobná sadzba pokuty na vybrané správne delikty bez jednoznačných pravidiel predstavuje neodôvodnený prejav svojvôle tvorcu legislatívy. Uvedený postup zároveň môže pôsobiť ako nebezpečný precedens do budúcnosti, nakoľko zavádza cestu zvyšovania pokút do neobmedzenej výšky a súčasne rozširovania deliktov, ktoré budú sankcionované vo vyššej miere, podľa aktuálnej potreby bez racionálneho odôvodnenia. | **Z** | V boji proti daňovým podvodom a agresívnemu daňovému plánovaniu vidí Ministerstvo financií SR trend vo viacerých krajinách stanovovať výšku sankcie za obdobné porušenia v rozmedzí od 100 do 300 percent z dorubu. Toto ustanovenie má pôsobiť preventívne. Znenie ustanovenia už dostatočne obsahuje koncepciu agresívneho daňového plánovania. Ide o bežnú prax v mnohých štátoch a nie je nijako dotknuté ústavné právo daňovníka na spravodlivý proces.**Rozpor trvá.** |
| **15.** | **RUZ** | **Definovanie pojmu vedenie**RÚZ navrhuje aby sa pojem vedenie právnickej osoby vzťahoval len na obchodné spoločnosti a družstvá a nerozširoval na všetky právnické osoby. Pojem právnická osoba však zahŕňa aj ďalšie typy právnických osôb mimo obchodnej sféry napr. nadácie a občianske združenia. Uvedené ustanovenia tak v navrhovanej osoby môžu spôsobiť výraznú administratívnu záťaž, spôsobenú tým, že tieto typy právnických osôb (nadácie, občianske združenia) a daňovník budú považované za prepojené osoby. | **Z** | Nadácie a občianske združenia pokiaľ nemajú zdaniteľný príjem, tak sa na tieto právnické osoby nevzťahuje ani povinnosť úpravy základu dane závislej osoby, t.j. transferová povinnosť. Pokiaľ cieľom nadácie alebo OZ je dosahovanie zisku malo by sa na takéto subjekty hľadieť rovnako ako na iné subjekty, ktoré dosahujú zisk.**Rozpor trvá.** |
| **16.** | **RUZ** | **Oslobodenie príjmov z predaja obchodných podielov a akcii**RUZ navrhuje zavedenie oslobodenia príjmov z predaja obchodných podielov a akcií od dane tak, aby zisky z predaja obchodných podielov a akcií slovenských spoločností boli po splnení podmienok oslobodené od dane z príjmov právnických osôb. Podmienky• minimálny podiel na základnom imaní spoločnosti, ktorej obchodné podiely alebo akcie sa predávajú, napr. 10% alebo 25%, • minimálna doba počas ktorej predávajúci vlastní obchodné podiely a akcie, napr. 12 alebo 24 mesiacov, • podmienka, aby miesto efektívneho riadenia takejto investície bolo zo spoločnosti v SR, ktorá túto investíciu aj právne vlastní (nemá teda ísť o investorov tzv. „schránkové firmy“ bez výkonu riadenia investície výlučne za účelom uplatnenia výhodného režimu zdaňovania ziskov z predaja, čo je aj v súlade s akčným plánom BEPS).  | **Z** | Navrhovaná úprava je nad rámec návrhu zákona. Zavedenie uvedeného opatrenia vyžaduje dôslednú analýzu a odbornú diskusiu.**Rozpor trvá.** |
| **17.** | **SBA** | **Administratívna záťaž mesačného predkladania prehľadov**V súčasnosti zákon o dani z príjmov ukladá zamestnávateľom, ktorí sú platiteľmi dane z príjmov, povinnosť predložiť miestne príslušnému správcovi dane prehľad o zrazených a odvedených preddavkoch na daň z príjmov zo závislej činnosti, o zamestnaneckej prémii a o daňovom bonuse, a to do konca kalendárneho mesiaca nasledujúceho po uplynutí kalendárneho mesiaca, za ktorý sa prehľad podáva. Pri súčasnom počte platiteľov dane ako i miere vyťaženia príslušných správcov dane možno len ťažko očakávať, že správca dane sa bude dôkladne zaoberať každým prehľadom o zrazených a odvedených preddavkoch na daň, ktoré od platiteľov dane obdrží. Pravidelnosť predkladania hlásenia tak vytvára nadmernú administratívnu záťaž jednak na strane podnikateľského prostredia, jednak na strane verejnej správy, čím dochádza k zníženiu zákonodarcom zamýšľanej efektivity. Navyše pri omeškaní sa hrozí pokuta až do výšky 3.000 Eur. V minulosti mali podnikatelia rovnakú povinnosť vždy štvrťročne. Údaje uvádzané v prehľade o zrazených a odvedených preddavkoch na daň sa správcovi dane nahlasujú tiež ročne, čím dochádza k zbytočnej duplicite. SBA žiada, za účelom odstránenia zbytočnej byrokratickej záťaže, ktorá je navyše duplicitnou povinnosťou, úpravu, podľa ktorej by sa podával do konca kalendárneho mesiaca nasledujúceho po kalendárnom štvrťroku, za ktorý sa prehľad podáva. | **Z** | Navrhovaná úprava je nad rámec návrhu zákona.**Rozpor trvá.** |
| **18.** | **SBA** | **Definícia „iného prepojenia“ pri transferovom oceňovaní**SBA žiada o prijatie exaktnejšej definície pojmu „iné prepojenie“ na účely zadefinovania závislej osoby, pre obchody s ktorou je daňový subjekt povinný dodržiavať rozsiahle ustanovenia o transferovom oceňovaní a okrem toho žiada o obmedzenie rozsahu povinností v rámci transferového oceňovania vzhľadom na typ daňového subjektu, napríklad tak, ako to predpokladá usmernenie Ministerstva financií Slovenskej republiky o určení obsahu dokumentácie.  | **Z** | Toto nie je pripomienka ku konkrétnemu bodu novely zákona ale všeobecne k nastavenému procesu transferového oceňovania v SR.Definícia iného prepojenia sa už aj v súčasnosti nachádza v platnom znení zákona.**Rozpor trvá.** |

|  |
| --- |
| Vysvetlivky k použitým skratkám v tabuľke: |

AZZZ SR - Asociácia zamestnávateľských zväzov a združení SR

MK SR – Ministerstvo kultúry SR

NBS – Národná banka Slovenska

RUZ - Republiková únia zamestnávateľov

SBA – Slovak business agency

ZAP SR – Združenie automobilového priemyslu SR